दुर्भाग्य की बात यह है कि पश्चिमी उपभोक्तावादी संस्कृति की आंधी में हमारी इस विश्व विख्यात सामिाजिक विशिष्टता की नींव हिलने लगी है और ऐसे लोगों की संख्या बढ़ रही है जो माता- पिता को भी उपभोक्तावादी दृष्टिकोंण से देखने लगे हैं। उनके अनुसार भावनात्मक संबंध एक नुसकानदेह बोझ होते हैं, जो कुछ तुरत उपयोगी न हो उसे फेंक देना चाहिए, जो कुछ पुराना हो या टूट- फूट जाए उसे कूड़ेदान में डाल देना चाहिए। इसी के चलते समर्थ वयस्क संताने अब वृद्ध माता- पिता को अनुपयोगी वस्तु की भांति त्यागने लगे हैं। जिसका परिणाम यह है कि भारत में संतान द्वारा उपेक्षित वृद्ध माता- पिता की संख्या बढ़ रही है विशेषतया हमारे शहरों में। यद्यपि कि वृद्ध माता पिता की देख रेख को संतान का उत्तरदायित्व स्वीकार करते हुए इसके उल्लंघन को दंडनीय अपराध मानने वाले कानून भी देश में हंै, फिर भी अधिकांश माता पिता मोह और ममता के दबाव में इस कानून की सहायता नहीं लेते हैं और अपनी संतान की निर्मम बेरूखी पर सिर्फ आंसू ही बहाते रहते हैं।